
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 1591 

17 Νοεμβρίου 2005 


Α ΠΟΦΑΣΕΙ Σ 

Αριθμ. 184 

Απόφαση της Επιτροπής Ανταγωνισμού επί της προη¬ 
γούμενης γνωστοποίησης, σύμφωνα με το άρθρο 4β 
του νόμου 703/1977, της απόκτησης από την Εται¬ 
ρεία «ΑΦΟΙ ΧΑΪΤΟΓΛΟΥ Ανώνυμη Βιομηχανική και 
Εμπορική Εταιρία» του 100% του μετοχικού κεφα¬ 
λαίου της Εταιρείας «ΜΑΚΕΔΟΝΙΚΗ ΕΤΑΙΡΙΑ ΖΑΧΑ- 
ΡΟΕΙΔΩΝ ΚΑΙ ΑΜΥΛΟΕΙΔΩΝ ΠΡΟΪΟΝΤΩΝ Ανώνυμη 
Βιομηχανική και Εμπορική Εταιρία». 

Η ΕΠΙΤΡΟΠΗ ΑΝΤΑΓΩΝΙΣΜΟΥ 
ΣΕ ΟΛΟΜΕΛΕΙΑ 

ΑΠΟΦΑΣΗ 1 ΑΡΙΘΜ. 280/ΐν/2005 
Συνεδρίασε στην αίθουσα Συνεδριάσεων του 1 ου ορό¬ 
φου, του κτιρίου των Γραφείων της, την 7 Απριλίου 2005, 
ημέρα Πέμπτη και ώρα 10:30 με την εξής σύνθεση: 
Πρόεδρος: Σπυρίδων Ζησιμόπουλος 
Μέλη: Νικόλαος Γεράσιμος, 

Θεόδωρος Δεληγιαννάκης, 

Δημόκριτος Άμαλλος, κωλυομένου του τακτι¬ 
κού Παναγιώτη Μαντζουράνη, 

Αντώνιος Μέγγουλης, κωλυομένου του τακτι¬ 
κού Κωνσταντίνου Ηλιόπουλου, 

Λεωνίδας Νικολούζος και 
Χαρίσιος Ταγαράς. 

Γραμματέας: Ηλιάνα Κούτρα, κωλυομένης της τακτι¬ 
κής Αλεξάνδρας-Μαρίας Ταραμπίκου. 

Θέμα της Συνεδριάσεως ήταν η από 10.8.2004 προη¬ 
γούμενη γνωστοποίηση σύμφωνα με το άρθρο 4β του 
νόμου 703/1977 της απόκτησης από την εταιρία «ΑΦΟΙ 
ΧΑΪΤΟΓΛΟΥ Ανώνυμη Βιομηχανική και Εμπορική Εταιρία» 
της εταιρίας «ΜΑΚΕΔΟΝΙΚΗ ΕΤΑΙΡΙΑ ΖΑΧΑΡΟΕΙΔΩΝ ΚΑΙ 
ΑΜΥΛΟΕΙΔΩΝ ΠΡΟΪΟΝΤΩΝ Ανώνυμη Βιομηχανική και 
Εμπορική Εταιρία» 

Στη συνεδρίαση παρέστη η γνωστοποιούσα εταιρεία 
ΑΦΟΙ ΧΑΪΤΟΓΛΟΥ Ανώνυμη Βιομηχανική και Εμπορική 
Εταιρία διά του πληρεξουσίου δικηγόρου της Βαϊου 
Καραγιάννη και Κωνσταντίνου Βαϊνανίδη. 


Στην αρχή της συζητήσεως τον λόγο έλαβε η Γ ενική 
Εισηγήτρια, Σοφία Καμπερίδου, Διευθύντρια της Ε.Α., η 
οποία ανέπτυξε τη γραπτή εισήγηση της Γραμματείας και 
λαμβανομένων υπόψη όσων αναφέρονται στο σκεπτικό 
της εισήγησης, πρότεινε:«: 1. Τη μη απαγόρευση της υπό 
κρίση συγκέντρωσης με την προϋπόθεση ότι η εξαγορά- 
ζουσα εταιρία ΑΦΟΙ ΧΑΪΤΟΓ ΛΟΥ θα δεσμευτεί να μεταβι¬ 
βάσει, εντός τριμήνου από την κοινοποίηση της απόφασης 
της Επιτροπής Ανταγωνισμού, τις μετοχές που κατέχει 
στην ανταγωνίστρια της εταιρία ΑΦΟΙ ΠΑΠΑΓΙΑΝΝΗ, και 2. 
Την επιβολή προστίμου ύψους 135.000 Ευρώ για την πρό¬ 
ωρη πραγματοποίηση της συγκέντρωσης κατά παράβαση 
του άρθρου 4ε παρ. 1, ν. 703/1977 όπως ισχύει». 

Στην συνέχεια, το λόγο έλαβαν οι ανωτέρω πληρεξού¬ 
σιοι δικηγόροι της γνωστοποιούσας εταιρείας, οι οποίοι 
ανέπτυξαν τις θέσεις αυτής, απάντησαν σε ερωτήσεις που 
τους υπέβαλαν ο Πρόεδρος και τα Μέλη της Επιτροπής 
και ζήτησαν την έγκριση της συγκέντρωσης και τη μη 
επιβολή οποιουδήποτε προστίμου. 

Μετά την ολοκλήρωση της ακροαματικής διαδικασίας, 
ο Πρόεδρος της Επιτροπής Ανταγωνισμού έδωσε προ¬ 
θεσμία έως την 18η Απριλίου 2005, ημέρα Δευτέρα στην 
ενδιαφερόμενη εταιρεία, για να προσκομίσει το υπόμνημά 
της. 

Η Επιτροπή Ανταγωνισμού συνήλθε σε διάσκεψη στην 
αίθουσα συνεδριάσεων του κτιρίου των Γ ραφείων της την 
21 11 Απριλίου 2005, ημέρα Πέμπτη και ώρα 13:00 και αφού 
έλαβε υπόψη τα στοιχεία του φακέλου, την εισήγηση της 
Γραμματείας, τις απόψεις που διατύπωσε προφορικώς 
η γνωστοποιούσα εταιρεία καθώς και το από 18.4.2005 
υπόμνημα αυτής, 

ΣΚΕΦΘΗΚΕ ΩΣ ΕΞΗΣ 

I. Με την υπ’ αριθ. πρωτ. 4161/10.8.2004 επιστολή γνωστο¬ 
ποιήθηκε στην Επιτροπή Ανταγωνισμού, σύμφωνα με το 
άρθρο 4β του ν.703/77, όπως ισχύει, από την εταιρία «ΑΦΟΙ 
ΧΑΪΤΟΓΛΟΥ Ανώνυμη Βιομηχανική και Εμπορική Εταιρία» 
(εφεξής ΑΦΟΙ ΧΑΪΤΟΓ ΛΟΥ) η απόκτηση του 100% του με¬ 
τοχικού κεφαλαίου της εταιρείας «ΜΑΚΕΔΟΝΙΚΗ ΕΤΑΙΡΙΑ 
ΖΑΧΑΡΟΕΙΔΩΝ ΚΑΙ ΑΜΥΛΟΕΙΔΩΝ ΠΡΟΪΟΝΤΩΝ Ανώνυμη 
Βιομηχανική και Εμπορική Εταιρία» (εφεξής ΜΕΖΑΠ). 


1 Από την παρούσα απόφαση έχουν παραλειφθεί, σύμφωνα με το άρθρο 23 παρ. 7 του Κανονισμού Λειτουργίας και Διαχεί¬ 
ρισης της Επιτροπής Ανταγωνισμού (ΦΕΚ 361/Β’/4.4.2001), τα στοιχεία εκείνα, τα οποία κρίθηκε ότι αποτελούν επιχειρηματικό 
απόρρητο. Στη θέση των στοιχείων που έχουν παραλειφθεί υπάρχει η ένδειξη [...]. Όπου ήταν δυνατό τα στοιχεία που παρα- 
λείφθηκαν αντικαταστάθηκαν με ενδεικτικά ποσά και αριθμούς ή με γενικές περιγραφές (εντός [...]). 

Δυνάμει του υπ’ αριθμ. 3076/26.7.2004 προσυμφώνου 
μεταβίβασης ονομαστικών μετοχών, καταβολής αρρα¬ 
βώνα, σύστασης ενεχύρου και παρακατάθεσης μετοχών 
μεταξύ αφενός της εταιρίας ΑΦΟΙ ΧΑΪΤΟΓΛΟΥ, αφετέ¬ 
ρου των α) Προκοπίου Κωνσταντόπουλου του Λεωνίδα 
και της Μάρθας, κάτοικου Κατερίνης, και β) Γεωργίου 
Λαζαρίδη του Βασιλείου και της Μαρίας-Ελένης, κάτοι¬ 
κου Θεσσαλονίκης (εφεξής οι πωλητές) και εκ τρίτου 
του Αλεξάνδρου Χαϊτογλου ως εγγυητή, η εταιρεία ΑΦΟΙ 
ΧΑΪΤΟΓΛΟΥ, πρόκειται να αποκτήσει από τους πωλητές 
το σύνολο των μετοχών της εταιρείας ΜΕΖΑΠ. 

Συγκεκριμένα η ΑΦΟΙ ΧΑΪΤΟΓΛΟΥ πρόκειται να απο¬ 
κτήσει από τους πωλητές 620.000 ονομαστικές μετο¬ 
χές και ειδικότερα, από τον Προκόπιο Κωνσταντόπου- 
λο 316.200 μετοχές και από τον Γεώργιο Λαζαρίδη τις 
υπόλοιπες 303.800 μετοχές, με καταβολή σε μετρητά 
μέρους του τιμήματος και πίστωση του υπολοίπου, σύ¬ 
σταση ενεχύρου επί των μεταβιβαστέων μετοχών υπέρ 
της αγοράστριας για την εξασφάλιση της, εκτεινομένου 
και στα δικαιώματα των ενεχυραζομένων μετοχών. 

Το τίμημα για την εν λόγω εξαγορά των μετοχών θα 
καταβληθεί σε δόσεις σύμφωνα με τα προβλεφθέντα 
στο ως άνω προσύμφωνο. 

Η κατάρτιση της οριστικής σύμβασης πώλησης και 
μεταβίβασης των μετοχών συμφωνήθηκε μεταξύ των 
συμβαλλομένων ότι θα γίνει είτε σταδιακά είτε εν συ- 
νόλω. 

Σύμφωνα με το άρθρο 7 του προσυμφώνου, τα συμ¬ 
βαλλόμενα μέρη συνιστούν ενέχυρο υπέρ της αγορά- 
στριας επί του συνολικού αριθμού των μετοχών της 
εταιρείας ΜΕΖΑΠ, για ποσό ίσο με το συμφωνηθέν τί¬ 
μημα πώλησης των μετοχών. 

Επίσης, τα συμβαλλόμενα μέρη συμφώνησαν και τα 
ακόλουθα: 

α) το δικαίωμα συμμετοχής και ψήφου στις Γ ενικές 
Συνελεύσεις της ΜΕΖΑΠ κατά τη διάρκεια του ενεχύρου 
των μετοχών και μέχρι την οριστική μεταβίβαση αυτών 
θα το έχει και θα το ασκεί η αγοράστρια, 

β) η διοίκηση της εταιρείας, από την ημερομηνία υπο¬ 
γραφής του προσυμφώνου και μέχρι την κατάρτιση του 
οριστικού συμβολαίου μεταβίβασης των μετοχών, θα 
ασκείται από το Δ.Σ. που εξελέγη την ημέρα υπογραφής 
του προσυμφώνου από τους πωλητές στο πλαίσιο αυ¬ 
τόκλητης Γ εν. Συνέλευσης των μετόχων της εταιρείας. 
Τα εκλεγέντα μέλη του νέου Δ.Σ. απολαμβάνουν την 
εμπιστοσύνη των πωλητών κατά δήλωση τους, αλλά 
και της αποκτώσας εταιρείας, 

γ) οι πωλητές αναλαμβάνουν την υποχρέωση να μην 
ασκήσουν το δικαίωμα προτίμησης και δεν θα συμμετά- 
σχουν σε ενδεχόμενη αύξηση του μετοχικού κεφαλαίου, 
παραιτούμενοι υπέρ της αγοράστριας. 

Ο Πρόεδρος του Δ.Σ. και Διευθύνων σύμβουλος της 
ΜΕΖΑΠ με επιστολή του προς την Επιτροπή, δήλωσε ότι 
ουδεμία έκτακτη γενική συνέλευση έχει συγκληθεί από 
της υπογραφής του προσυμφώνου μέχρι σήμερα. 

Σύμφωνα με το άρθρο 8 του προσυμφώνου, οι πω¬ 
λητές αναλαμβάνουν την υποχρέωση κατά τη διάρκεια 
των επόμενων τριών (3) ετών, να μην συστήσουν και 
να μην συμμετάσχουν είτε οι ίδιοι είτε μέσω συγγενών 
τους σε επιχείρηση η οποία θα έχει αντικείμενο την 
παραγωγή ή εμπορία προϊόντων όμοιων, παρόμοιων ή 
ανταγωνιστικών των προϊόντων της ΜΕΖΑΠ. 

Τα μέρη συμφώνησαν να γνωστοποιήσουν στην Επι¬ 


τροπή Ανταγωνισμού την αγορά των μετοχών ως συ¬ 
γκέντρωση, κατά τις κείμενες διατάξεις, θέτοντας την 
οριστική πραγματοποίηση αυτής υπό την αίρεση της 
τυχόν απαγόρευσής της, ρυθμίζοντας παράλληλα τις 
σχέσεις τους σε περίπτωση πληρώσεως της αιρέσεως 
αυτής (άρθρο 11 προσυμφώνου). 

II. Η αγοράστρια ΑΦΟΙ ΧΑΪΤΟΓΛΟΥ Ανώνυμη Βιομη¬ 
χανική και Εμπορική Εταιρία, έχει έδρα το Καλοχώρι 
Θεσσαλονίκης και το αντικείμενό της είναι η παραγω¬ 
γή ζαχαρωδών προϊόντων, προϊόντων σοκολατοποιίας 
και μπισκοτοποιίας, όπως ο χαλβάς, οι γκοφρέτες, το 
ταχίνι, το σουσάμι, η βανίλια, οι μαρμελάδες και άλλα 
συγγενή τρόφιμα. 

Αποτελεί τη μεγαλύτερη εταιρεία παραγωγής και 
εμπορίας προϊόντων επεξεργασίας σουσαμιού (χαλβάς, 
ταχίνι) στην Ελλάδα και είναι κάτοχος του σήματος 
«ΜΑΚΕΔΟΝΙΚΟΣ ΧΑΛΒΑΣ». 

Βασικοί μέτοχοι και ελέγχοντας την εταιρεία ΑΦΟΙ 
ΧΑΪΤΟΓΛΟΥ με ποσοστά συμμετοχής στο μετοχικό της 
κεφάλαιο 25,5% ο καθένας, ήτοι 51% από κοινού, είναι 
οι αδελφοί Αλέξανδρος Χαϊτογλου του Νικολάου και 
Κων/νος Χαϊτογλου του Νικολάου οι οποίοι είναι επίσης 
μέλη του ΔΣ και διευθύνοντες σύμβουλοι της εταιρείας. 
Το υπόλοιπο ποσοστό του μ.κ. ανήκει σε άλλα φυσικά 
πρόσωπα, μέλη της οικογένειας ΧΑΪΤΟΓΛΟΥ. 

Ο κύκλος εργασιών της εταιρείας το 2003 ανήλθε σε 
46.310.945,56 Ευρώ. 

Σύμφωνα με τα στοιχεία της γνωστοποίησης, οι εται¬ 
ρίες που τελούν υπό τον κοινό έλεγχο των αδελφών 
Χαϊτογλου, είναι οι ακόλουθες: 

α) Η εταιρεία με την επωνυμία «ΑΦΟΙ ΧΑΪΤΟΓΛΟΥ- 
Έρευνα αγοράς και προώθησης ειδών διατροφής ΑΕ» 
με έδρα την Αθήνα και αντικείμενο δραστηριότητας τη 
διανομή και προώθηση των προϊόντων της εταιρείας 
ΑΦΟΙ ΧΑΪΤΟΓΛΟΥ. 

Οι βασικοί της μέτοχοι Κωνσταντίνος και Αλέξανδρος 
Χαϊτογλου κατέχουν ποσοστό 25,5% του μ.κ. ο καθένας, 
ήτοι 51% από κοινού. 

Ο κύκλος εργασιών της τελευταίας χρήσεως ανήλθε 
σε € 522.392,00. 

β) Η εταιρεία «ΧΑΪΤΟΓΛΟΥ - ΧΑΡΤΕΛ ΑΒΕΕ ΧΑΡΤΟΥ 
- ΧΑΡΤΟΚΙΒΩΤΙΩΝ» με έδρα το Καλοχώρι Θεσσαλονί¬ 
κης, με μετοχικό κεφάλαιο €1.530.000,00 και βασικούς 
μετόχους τους αδελφούς Κωνσταντίνο και Αλέξανδρο 
Χαϊτογλου οι οποίοι κατέχουν ποσοστό 38% του μ.κ. ο 
καθένας, ήτοι 76% από κοινού. 

Αντικείμενο δραστηριότητας της εν λόγω εταιρεί¬ 
ας είναι η παραγωγή και εμπορία προϊόντων χάρτου 
και χαρτοκιβωτίων, με ετήσιο κύκλο εργασιών το 2003, 
€19.420.339,75. 

γ) Η εταιρεία «Ευζωνική Πρότυπος Τυροκομική Ανώνυ¬ 
μος Βιομηχανική και Εμπορική Εταιρεία» και διακριτικό 
τίτλο «Ευζωνική», με έδρα το Πολύκαστρο του Νομού 
Κιλκίς, μετοχικό κεφάλαιο €840.000 και βασικούς με¬ 
τόχους τους αδελφούς Κωνσταντίνο και Αλέξανδρο 
Χαϊτογλου, με ποσοστά συμμετοχής στο μετοχικό κε¬ 
φάλαιο 25% ο καθένας, ήτοι 50% από κοινού. 

Αντικείμενο δραστηριότητας της είναι η παραγωγή 
και εμπορία τυροκομικών και γαλακτοκομικών προϊό¬ 
ντων με ετήσιο κύκλο εργασιών της τελευταίας χρήσε¬ 
ως μηδενικό, διότι η εν λόγω εταιρεία δεν είχε ξεκινήσει 
μέχρι 31.12.2003 την παραγωγική της δραστηριότητα. 
Εκτός των ως άνω, η ΑΦΟΙ ΧΑΪΤΟΓ ΛΟΥ έχει μειοψηφική 

και όχι ελέγχουσα, κατά δήλωση της, συμμετοχή στις 
κάτωθι εταιρείες: 

δ) Στην εταιρεία με την επωνυμία «ΑΦΟΙ ΠΑΠΑΓΙΑΝ- 
ΝΗ Χαλβαδοποιία Α Ε » που εδρεύει στην Λάρισα με 
ποσοστό 25%. Σύμφωνα με σχετικές επιστολές της 
εταιρείας αυτής: 

1. η συμμετοχή της εταιρείας ΑΦΟΙ ΧΑΪΤΟΓΛΟΥ στο 
μετοχικό της κεφάλαιο ανέρχεται σε ποσοστό 17,58% 
(η γνωστοποιούσα αναφέρει ποσοστό 25%) και δεν 
υπάρχει οποιαδήποτε συμφωνία-συνεργασία μεταξύ 
των δύο εταιριών, 

2. η ΑΦΟΙ ΧΑΪΤΟΓΛΟΥ δεν έχει ενεργή συμμετοχή 
στις αποφάσεις, συμφωνίες και δραστηριότητες της, 
αλλά ενημερώνεται συστηματικά για την πορεία της 
εταιρείας με την αποστολή οικονομικών στοιχείων σε 
τακτά χρονικά διαστήματα. 

Επισημαίνεται ότι από στοιχεία που προσκόμισε η 
γνωστοποιούσα εταιρεία, προκύπτει ότι η ΑΦΟΙ ΧΑΪΤΟ- 
ΓΛΟΥ κατέθεσε αγωγή στις 7.12.2004 κατά της εταιρείας 
ΑΦΟΙ ΠΑΠΑΓΙΑΝΝΗ για παράνομη διάθεση σε τρίτους, 
των μετοχών που της αναλογούσαν μετά από αύξηση 
του μετοχικού κεφαλαίου της τελευταίας, ως εκ του 
δικαιώματος προτίμησης που εξασφαλίζει από τη συμ¬ 
μετοχή της σε αυτό. 

Συγκεκριμένα κατά την εν λόγω αύξηση του μ. κ. της 
ΑΦΟΙ ΠΑΠΑΓΙΑΝΝΗ, οι μετοχές που αναλογούσαν στη 
μειοψηφούσα μέτοχο ΑΦΟΙ ΧΑΪΤΟΓΛΟΥ, διετέθησαν 
στους λοιπούς βασικούς μετόχους, μέλη της οικογένειας 
Παπαγιάννη/Ετσι το ποσοστό συμμετοχής της ΑΦΟΙ 
ΧΑΪΤΟΓΛΟΥ στο μ. κ . της ως άνω εταιρείας μειώθηκε 
από το 25% στο 17,58%. 

ε) Στην εταιρεία με την επωνυμία «ΒΙΟΑΡΤ ΑΕΒΕ Βιο¬ 
μηχανία Παρασκευής Αρτοσκευασμάτων και Φρυγανιών» 
με έδρα την ΒΙΠΕ Κιλκίς, με ποσοστό 31,2%. 

Αντικείμενο δραστηριότητας της εν λόγω εταιρείας 
είναι η παραγωγή και εμπορία κυρίως αρτοσκευασμά¬ 
των. 

Ο συνολικός κύκλος εργασιών των επιχειρήσεων, που 
ελέγχονται από την ΑΦΟΙ ΧΑΪΤΟΓΛΟΥ ανέρχεται σε 
66.253.677 Ευρώ. 

III. Η εξαγοραζόμενη ΜΑΚΕΔΟΝΙΚΗ ΕΤΑΙΡΙΑ ΖΑΧΑ- 
ΡΟΕΙΔΩΝ ΚΑΙ ΑΜΥΛΟΕΙΔΩΝ ΠΡΟΪΟΝΤΩΝ ΑΝΩΝΥΜΗ 
ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ, με διακριτι¬ 
κό τίτλο ΜΕΖΑΠ Α.Β.Ε.Ε. προήλθε από μετατροπή της 
ετερόρρυθμης εταιρείας με την επωνυμία «Γεώργιος 
Λαζαρίδης και Σία Ε.Ε.» σε ανώνυμη εταιρεία, έχει έδρα 
το Δήμο Εχεδώρου Θεσσαλονίκης και αντικείμενό της 
είναι η παραγωγή ζαχαρωδών προϊόντων. Κύρια προϊ¬ 
όντα της είναι ο χαλβάς, το ταχίνι, οι μαρμελάδες και 
το σουσάμι με ισόρροπο καταμερισμό των πωλήσεών 
της στην Ελλάδα και στο εξωτερικό. 

Η ΜΕΖΑΠ σύμφωνα με την γνωστοποιούσα εταιρεία, 
δεν έχει συμμετοχή σε καμία άλλη επιχείρηση. 

Ο κύκλος εργασιών της το 2003 ανήλθε σε 3.061.403,12 
Ευρώ. 

IV. Η σχετική αγορά προϊόντων περιλαμβάνει το σύ¬ 
νολο των προϊόντων που θεωρούνται από τον κατα¬ 
ναλωτή εναλλάξιμα ή δυνάμενα να υποκατασταθούν 
μεταξύ τους, λόγω των χαρακτηριστικών, της τιμής και 
της σκοπούμενης χρήσης τους. 

Οι συμμετέχουσες επιχειρήσεις ( ΑΦΟΙ ΧΑΪΤΟΓΛΟΥ 
και ΜΕΖΑΠ ) δραστηριοποιούνται στον ευρύτερο κλάδο 
των ζαχαρωδών προϊόντων. 


α) Το σημαντικότερο προϊόν, από άποψη όγκου πα¬ 
ραγωγής και αξίας πωλήσεων, που παράγουν και δια¬ 
θέτουν στην ελληνική αγορά η ΑΦΟΙ ΧΑΪΤΟΓΛΟΥ και η 
ΜΕΖΑΠ είναι αναμφισβήτητα ο χαλβάς. 

Πρόκειται για τον κλασσικό «νηστίσιμο χαλβά» που 
παρασκευάζεται από πολτό σουσαμιού (ταχινιού) με 
την προσθήκη φυσικών ζαχαρούχων γλυκαντικών υλών, 
όπως η γλυκόζη. 

Ο εν λόγω χαλβάς παράγεται είτε σκέτος, είτε ανα- 
μεμιγμένος με άλλα συστατικά όπως κακάο, μέλι, αμύ¬ 
γδαλα, σοκολάτα, φιστίκια Αιγίνης κ.λ.π. 

Σε ότι αφορά τον χαλβά, η γνωστοποιούσα εταιρεία 
εκτιμά ότι, στα προϊόντα που θεωρούνται από τον κατα¬ 
ναλωτή ως εναλλάξιμα ή δυνάμενα να υποκαταστήσουν 
τον κλασσικό χαλβά, πρέπει να συμπεριληφθούν και 
οι λοιπές ποικιλίες χαλβάδων που κυκλοφορούν στην 
ελληνική αγορά, όπως είναι ο χαλβάς Φαρσάλων ή κάθε 
άλλου είδους χαλβάς από σιμιγδάλι ή από ταχίνι (π.χ. 
καρυδόπαστο - μαύρος χαλβάς από ταχίνι), αλλά και μια 
σειρά άλλων προϊόντων όπως είναι το ταχίνι, η βανίλια, 
το παστέλι που έχουν όλα ως βάση παραγωγής τους 
το σουσάμι ή ακόμη και ζαχαρώδη όπως τα λουκούμια 
ή τα γλυκά κουταλιού. 

Ωστόσο, παρά τους ισχυρισμούς της γνωστοποιούσας 
εταιρείας, ο «νηστίσιμος» χαλβάς σε όλες τις μορφές 
και συσκευασίες του αποτελεί μια διακριτή αγορά δε¬ 
δομένου ότι: 

• τα χαρακτηριστικά του διαφέρουν σημαντικά από τα 
χαρακτηριστικά των άλλων συνώνυμων προϊόντων. Οι 
βασικές πρώτες ύλες παραγωγής αλλά και η διαδικασία 
παραγωγής τους διαφέρουν σημαντικά. 

• Ο χαλβάς διατίθεται στα βασικά σημεία πώλησης 
(σούπερ μάρκετ, φούρνους, ζαχαροπλαστεία) σε αντίθε¬ 
ση με τα λοιπά είδη που διατίθενται σε ζαχαροπλαστεία 
και άλλα περιορισμένα σημεία πώλησης 

β) Το σουσάμι είναι αποφλοιωμένος και φρυγανισμέ¬ 
νος σουσαμόσπορος και χρησιμοποιείται ως πρώτη ύλη 
για την παρασκευή ταχινιού και χαλβά, αλλά και ως 
πρόσθετο στο ψωμί και σε άλλα προϊόντα αρτοποιίας. 
Εισάγεται κυρίως από χώρες της Αφρικής είτε απευ¬ 
θείας από τις εταιρίες μεταποίησης αυτού, είτε μέσω 
διανομέων οι οποίοι στην συνέχεια το διαθέτουν σε 
τρίτους. 

γ) Το ταχίνι είναι ελαιώδης κρέμα που προέρχεται από 
την άλεση του αποφλοιωμένου και φρυγανισμένου ση¬ 
σαμιού. Είναι φυτική ολοκληρωμένη τροφή και συνήθως 
καταναλώνεται ως επάλειψη σε ψωμί ή φρυγανιά. 

δ) Η αγορά μαρμελάδας πού είναι το τρίτο κύριο προ¬ 
ϊόν της εξαγοραζόμενης ΜΕΖΑΠ, αφορά μία ευρύτερη 
ποικιλία προϊόντων από φρούτα, τα οποία παράγονται 
σε μεγάλες ποσότητες. 

Με βάση τα παραπάνω, οι σχετικές αγορές στην υπό 
κρίση συναλλαγή είναι οι αυτές του νηστίσιμου χαλβά, 
του ταχινιού, του σουσαμιού και της μαρμελάδας. 

V. Η σχετική γεωγραφική αγορά περιλαμβάνει την 
περιοχή στην οποία οι ενδιαφερόμενες επιχειρήσεις 
πωλούν τα σχετικά προϊόντα υπό επαρκώς ομοιογενείς 
συνθήκες ανταγωνισμού. Ως σχετική γεωγραφική αγορά 
ορίζεται το σύνολο της ελληνικής επικράτειας. 

VI. Οι κυριότεροι ανταγωνιστές των μερών στην ελ¬ 
ληνική αγορά είναι οι παρακάτω: 

Α) Η εταιρεία ΑΦΟΙ ΠΑΠΑΓΙΑΝΝΗ Χαλβαδοποιία Α Ε 
με έδρα το Μελισσοχώρι Λάρισας, ιδρύθηκε το 1949. 

Αντικείμενο δραστηριότητας της είναι η παραγωγή 
και εμπορία προϊόντων όπως χαλβάς, παστέλι, ταχί¬ 
νι, σησάμι, μαρμελάδες, λουκούμια και βανίλια. Είναι η 
δεύτερη σε μέγεθος εταιρεία παραγωγής προϊόντων 
επεξεργασίας σουσαμιού στην Ελλάδα και κάτοχος του 
σήματος «ΟΛΥΜΠΟΣ». 

Ο κύκλος εργασιών της το έτος 2001 ανερχόταν σε 
€7.763.322 και οι εξαγωγές της αντιπροσωπεύουν το 
20% περίπου των πωλήσεων αυτής. 

Β) Η εταιρεία ΜΕΛΕΤΙΑΔΗΣ ΑΒΕΕ, με έδρα το Ωραι- 
όκαστρο Θεσσαλονίκης, ιδρύθηκε το έτος 1982 και πα¬ 
ράγει χαλβά, παστέλι, ταχίνι, μαρμελάδες, λουκούμια, 
βανίλια, μέλι κ.λ.π. Ο κύκλος εργασιών της εταιρείας 
ανέρχεται το 2003 σε 1.376.940 Ευρώ. 

Γ) Η εταιρεία Α. Πίττας ΑΕΒΕ, Αττική Μελισσοκομική 
Εταιρεία, παράγει εκτός των άλλων, τον χαλβά με μέλι 
«Αττική» και κατά δήλωση της κατείχε το 2003, στην εν 
λόγω αγορά, μερίδιο μικρότερο του 5%. 

Δ) Η εταιρεία ΕΠΙΜΑΚ Α. Η. ΚΑΠΕΤΑΝΙΟΣ ΑΕΒΕ, με 
έδρα την Άσσηρο Θεσσαλονίκης, ιδρύθηκε το 1998 και 


παράγει ζαχαρώδη, μέλι, σησάμι, ταχίνι και χαλβά. Είχε 
κύκλο εργασιών το 2001 €1.951.050,00. 

Ε) Επίσης ένας σημαντικός αριθμός μικρότερων παρα¬ 
γωγικών μονάδων δραστηριοποιούνται στις υπό κρίση 
σχετικές αγορές όπως: 

• η εταιρεία Μελίτων χαλβαδοποιία ΑΒΕΕ η οποία 
ανήκει στη Μθάϋοιτεηθεη ίοοάε, έχει έδρα στο Καλοχώρι 
Θεσσαλονίκης, παράγει χαλβά, ταχίνι, μαρμελάδες, λου¬ 
κούμια, υγιεινές και διαιτητικές τροφές, ξυνόγαλο κ.λ.π. 
και τα προϊόντα της, κατά δήλωσή της, προορίζονται 
κυρίως για εξαγωγές, 

• η εταιρεία ΑΦΟΙ ΜΑΤΗ ΑΕ με έδρα τα Τρίκαλα και 
εξαγωγές προϊόντων σε ποσοστό 45% (χαλβάς, ταχίνι, 
λουκούμια, τυριά κίτρινα), 

• η εταιρεία ΣΤΑΜΑΤΙΟΥ ΧΑΛΒΑΔΟΠΟΙΙΑ ΞΑΝΘΗΣ 
ΑΕ και άλλες. 

Με βάση τα στοιχεία που προσκόμισαν τα μέρη, οι 
συνολικές πωλήσεις τους καθώς και οι πωλήσεις τους 
στην Ελλάδα και οι εξαγωγές τους το 2003 - 2004 
έχουν ως εξής: 


Είδος 

ΑΦΟΙ ΧΑΪΤΟΓΛΟΥ 

ΜΕΖΑΠ 

1.1.2003 

31.12.2004 



1.7.2003 

30.6.2004 




Εσωτερικό 

Εξαγωγές 

Σύνολο 

Εσωτερικό 

Εξαγωγές 

Σύνολο 

Χαλβάς 

12.946.000 

1.612.930 

14.558.930 

1.205.880 

669.910 

1.875.790 

Μαρμελάδα 

2.856.650 

2.223.470 

5.080.120 

187.420 

41.820 

229.240 

Βανίλια 

354.830 


354.830 




Τ αχίνι 

1.936.950 

2.083.670 

4.020.620 

196.220 

679.620 

875.840 

Σουσάμι 

2.461.910 

519.710 

2.981.620 

15.090 


15.090 

Πραλινάτα 

775.930 

4.980 

780.910 

— 



Λοιπά 

προϊόντα 

1.335.030 

72.190 

1.407.220 

7.400 


7.400 

Γ κοφρέτα 

141.990 


12.460.180 




Εμπ/τα 

3.153.460 

666.250 

3.819.710 

80.200 

26.410 

106.610 

Λοιπά 

1.336.050 


1.336.050 

60.730 

20.730 

81.450 

Σύνολο 

27.298.800 

19.501.390 

46.800.190 

1.752.940 

1.438.493 

3.191.430 


Από τα ως άνω στοιχεία προκύπτει ότι η ΜΕΖΑΠ έχει μεγαλύτερη εξαγωγική δραστηριότητα από την ΑΦΟΙ 
ΧΑΪΤΟΓΛΟΥ, ιδιαίτερα όσον αφορά το ταχίνι. 


Με βάση τα στοιχεία της Εθνικής Στατιστικής Υπηρεσίας της Ελλάδος (ΕΣΥΕ), η καταγεγραμμένη παραγωγή 
χαλβά του έτους 2001 και 2002 (στοιχεία έτους 2003 δεν έχουν εκδοθεί ακόμη) έχει ως εξής : 


Έτος 

Παραγωγή 

Πωλήσεις 


Αξία πωλήσεων Σε 

Αριθμός 

2001 

σε κιλά 

σε κιλά 


ΕΥΡΩ 

επιχειρήσεων 

8.887.002 

9.052.419 


26.482.411 

16 

2002 

9.676.794 

9.330.415 


28.816.532 

17 


Τα ίδια ως άνω έτη 2001 και 2002, η ΑΦΟΙ ΧΑΪΤΟΓΛΟΥ και η εξαγοραζόμενη ΜΕΖΑΠ, πραγματοποίησαν τις 
παρακάτω πωλήσεις χαλβά σε όγκο και αξία αντιστοίχως: 

ΑΦΟΙ ΧΑΪΤΟΓΛΟΥ 

Πωλήσεις στην Ελλάδα Πωλήσεις στο εξωτερικό Σύνολο Πωλήσεων 


Έτος 

Ποσότητα 

Αξία 

Ποσότητα 

Αξία 

Σύνολο 

Σύνολο 

2001 

σε Κιλά 

σε Ευρώ 

σε κιλά 

σε ευρώ 

σε κιλά 

σε ευρώ 

3.136.000 

10.553.200 

619.000 

1.838.900 

3.755.000 

12.392.100 

2002 

3.455.000 

12.022.700 

539.000 

1.615.200 

3.994.000 

13.637.900 





















ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


21789 


ΜΕΖΑΠ 


Πωλήσεις στην Ελλάδα Πωλήσεις στο εξωτερικό Σύνολο Πωλήσεων 


Έτος 

Ποσότητα 

Αξία 

Ποσότητα 

Αξία 

Σύνολο 

Σύνολο 

2001 

σε Κιλά 

σε Ευρώ 

σε κιλά 

σε ευρώ 

σε κιλά 

σε Ευρώ 

538.051 

742.923 

313.775 

588.022 

851.826 

1.330.945 

2002 

571.408 

1.061.062 

335.573 

729.693 

917.081 

1.790.755 


Με βάση τα παραπάνω στοιχεία εκτιμάται ότι το μερίδιο της ΑΦΟΙ ΧΑΪΤΟΓΛΟΥ και της εξαγοραζόμενης ΜΕΖΑΠ 
επί της καταγεγραμμένης από την ΕΣΥΕ συνολικής ετήσιας παραχθείσας ποσότητας και αξίας πωλήσεων χαλβά 
κατά τα έτη 2001 και 2002 έχει ως ακολούθως: 


Μερίδιο σε συνολικό Μερίδιο σε συνολική 

όγκο πωλήσεων αξία πωλήσεων 


ΕΤΟΣ 

ΑΦΟΙ ΧΑΪΤΟΓΛΟΥ 

ΜΕΖΑΠ 

ΑΦΟΙ ΧΑΪΤΟΓΛΟΥ 

ΜΕΖΑΠ 

2001 

41,48% 

9,40 % 

46,80% 

5,00% 

2002 

42,80% 

9,80 % 

47,30% 

6,20% 


Οι βασικές ανταγωνίστριες εταιρείες των μερών ισχυ¬ 
ρίζονται ότι το συνολικό μερίδιο των εταιρειών ΑΦΟΙ 
ΧΑΪΤΟΓΛΟΥ και ΜΕΖΑΠ στην αγορά χαλβά, μετά την 
εξαγορά θα ανέλθει στο 70%. 

Αντιθέτως, η γνωστοποιούσα εταιρεία ΑΦΟΙ ΧΑΪΤΟ- 
ΓΛΟΥ ισχυρίζεται ότι καλύπτει μερίδιο αγοράς πολύ 
μικρότερο από 35%, είτε μόνη της είτε από κοινού με 
την εξαγοραζόμενη εταιρεία ΜΕΖΑΠ διότι ακόμη και αν 
ο χαλβάς (από σησάμι) αποτελεί ξεχωριστή αγορά, υπο¬ 
λείπεται του μεριδίου αγοράς της τάξεως του 35%. 

Σε κάθε περίπτωση, η γνωστοποιούσα ισχυρίζεται 
ότι τα παραπάνω μερίδια αγοράς θα ήταν πραγματικά 
μόνον εψόσον οι ως άνω καταγεγραμμένες από την 
ΕΣΥΕ πωλήσεις αποτελούσαν τον πραγματικό όγκο 
των πραγματοποιηθέντων ετησίων πωλήσεων χαλβά 
στην Ελλάδα δεδομένου ότι τα παραπάνω στοιχεία της 
ΕΣΥΕ: 

1) δεν περιλαμβάνουν το σύνολο της πράγματι παρα- 
γόμενης και πωλούμενης στην Ελλάδα ποσότητας ούτε 
καν του κλασσικού χαλβά, 

2) δεν συμπεριλαμβάνει στον ίδιο κωδικό (η ΕΣΥΕ) 
προϊόντα που αποτελούν άλλου τύπου χαλβά (όπως π.χ. 
ο χαλβάς Φαρσάλων) που σαφώς ανήκει, κατά την αγο- 
ράστρια εταιρεία, στην σχετική αγορά του προϊόντος, 

3) τα στοιχεία προέρχονται από την καταγραφή των 
πωλήσεων 16 επιχειρήσεων για το 2001 και 17 επιχει¬ 
ρήσεων για το 2002. Όμως, οι γνωστές μόνον στο γνω¬ 
στοποιούν μέρος οργανωμένες επιχειρήσεις παραγωγής 
χαλβά στην Ελλάδα είναι τουλάχιστον 28. 

4) Πέραν των 28 λίγο ή πολύ οργανωμένων μονάδων, 
μέρος της παραγωγής των οποίων είναι φανερό ότι δεν 
έχει καταγραφεί από την ΕΣΥΕ, υπάρχουν κυριολεκτικά 
εκατοντάδες ανά την Ελλάδα μικροί παραγωγοί χαλβά 
που δραστηριοποιούνται σε αντίστοιχες τοπικές αγο¬ 
ρές και ενδεχομένως μόνο εποχιακά (π.χ. ειδικά ενόψει 
Καθαρής Δευτέρας, Σαρακοστής κλ.π.), η παραγωγή 
των οποίων είναι πρακτικά αδύνατο να καταγραφεί. 
Το παραπάνω χαρακτηριστικό της αγοράς χαλβά, ήτοι 
η ύπαρξη εκατοντάδων πολύ μικρών τοπικών και επο¬ 
χικών παραγωγών οφείλεται στη φύση του προϊόντος, 
στη δυνατότητα παραγωγής σε μικρές σχετικά ποσό¬ 
τητες χωρίς αξιόλογα τεχνικά μέσα, στην προτίμηση 
του καταναλωτικού κοινού στον φρέσκο χαλβά και στην 


ιδιαίτερα έντονα εποχική ζήτηση του προϊόντος κατά 
την περίοδο της νηστείας προ του Πάσχα (περίοδος 
κατά την οποία πραγματοποιείται το μεγαλύτερο μέρος 
του συνόλου των ετήσιων πωλήσεων). 

Τα εν λόγω προϊόντα εκτός από τα πολυκαταστήματα 
διατίθενται και από ένα μεγάλο αριθμό σημείων πώλη¬ 
σης (π.χ. μπακάλικα, ζαχαροπλαστεία κλπ - ακόμα και 
υπαίθριες αγορές). 

Κατά την γνωστοποιούσα εταιρεία με τα παραπάνω 
δεδομένα και ειδικότερα με την προσθήκη 5.000 τόνων 
παραγωγής χαλβά κάθε είδους (2.000 τόνοι κλασσικού 
χαλβά που αποτελούν την εκτιμώμενη μη καταγεγραμ- 
μένη ποσότητα και 3.000 τόνοι άλλου τύπου χαλβάδων 
όπως π.χ. ο χαλβάς Φαρσάλων) στα καταγεγραμμένα 
από την ΕΣΥΕ στοιχεία, το εκτιμώμενο πραγματικό με¬ 
ρίδιο αγοράς της εταιρείας της και της ΜΕΖΑΠ καθώς 
και το άθροισμα αυτών, υπολείπεται από το ποσοστό 
35% και έχει ως εξής: 


Έτος 

ΑΦΟΙ ΧΑΪΤΟΓΛΟΥ 

ΜΕΖΑΠ 

ΣΥΝΟΛΟ 

2001 

22,3% 

3,8% 

26,1% 

2002 

24,1% 

4,0% 

28,1% 


Η γνωάτοποιούσα εταιρεία, στο με αριθ. πρωτ. 5091/ 
18.10.04 υπόμνημα της, αναφέρει ότι «κατόπιν όλων 
αυτών, πιστεύουμε ότι η υπό κρίση συγκέντρωση δεν 
πληροί το κριτήριο του νόμου όσον αφορά την ύπαρξη ή 
την δημιουργία λόγω της συγκέντρωσης μεριδίου αγο¬ 
ράς μεγαλυτέρου από 35%, ούτε στην σχετική αγορά 
του προϊόντος του χαλβά ούτε σε καμία άλλη αγορά εκ 
των προϊόντων που παράγουν οι δύο επιχειρήσεις, και 
πάντως σε καμία περίπτωση η σχεδιαζόμενη εξαγορά 
δεν μπορεί να επηρεάσει σημαντικά τον ανταγωνισμό 
σε οιαδήποτε αγορά». 

Η Επιτροπή, λαμβάνοντας υπόψη τα στοιχεία που 
προσκόμισε το γνωστοποιούν μέρος αλλά και οι αντα- 
γωνίστριες εταιρίες και δεδομένου ότι: 

α) στο σύνολο πωληθέντων ποσοτήτων κατά ΕΣΥΕ οι 
πωλήσεις προϊόντων εκτός χαλβά εκτιμώνται σε 1000 
τόνους, ενώ αντίθετα οι πωλήσεις χαλβά μικρών επι¬ 
χειρήσεων που δεν έχουν συμπεριληφθεί στο σύνολο 
της ΕΣΥΕ σε 2.000 τόνους και 
β) η σχέση πωλήσεων εσωτερικού / εξωτερικού εκτι- 
μάται σε 85/15, εκτιμά ότι τα μερίδια που κατέχουν τα 
μέρη και οι ανταγωνίστριες εταιρίες τους έχουν, κατά 
προσέγγιση, ως εξής: 

ΕΤΑΙΡΕΙΕΣ 

ΜΕΡΙΔΙΟ ΣΤΗΝ ΑΓΟΡΑ 

ΑΦΟΙ ΧΑΪΤΟΓΛΟΥ ΑΒΕΕ 

45% 

ΑΦΟΙ ΠΑΠΑΓΙΑΝΝΗ ΑΕ 

30% 

ΜΕΖΑΠ ΑΒΕΕ 

6% 

ΜΕΛΕΤΙΑΔΗΣ ΑΕ 

6% 

ΠΙΤΤΑΣ ΑΕΒΕ ( ΧΑΛΒΑΣ 
ΑΤΤΙΚΗ) 

4% 

ΕΠΙΜΑΚ-ΔΙΑΦΟΡΟΙ ΑΛΛΟΙ 
ΠΑΡΑΓΩΓΟΙ 

9% 


Στην ως άνω σχετική αγορά του χαλβά διατίθενται σε 
χαμηλότερη τιμή και προϊόντα ιδιωτικής ετικέττας κυρί¬ 
ως από τα μεγάλα Σούπερ Μάρκετ, δεν υπάρχουν όμως 
αξιόπιστα στοιχεία για τα μερίδια που αυτά κατέχουν. 

Από τον ως άνω πίνακα προκύπτει ότι μετά τη συ¬ 
γκέντρωση αυτή, η ΑΦΟΙ ΧΑΪΤΟΓΛΟΥ θα έχει συνολικό 
μερίδιο περίπου 51% στη σχετική αγορά χαλβά. 

Όσον αφορά τα μερίδια αγοράς των εμπλεκομένων με¬ 
ρών στις αγορές ταχινιού και σουσαμιού, καθώς και των 
λοιπών ανταγωνιστών τους, δεδομένης της δυσκολίας 
ύπαρξης αξιόπιστων στοιχείων και λαμβάνοντας υπόψη 
ότι αποτελούν προηγούμενα στάδια στην παραγωγική 
διαδικασία του χαλβά, εκτιμώνται από την υπηρεσία ότι 
είναι αναλογικά των μεριδίων αγοράς χαλβά. 

Έτσι για την εταιρεία ΑΦΟΙ ΧΑΪΤΟΓΛΟΥ το μερίδιο 
στο ταχίνι και το σουσάμι εκτιμάται περίπου στο 45%, 
για την εταιρεία ΑΦΟΙ ΠΑΠΑΓΙΑΝΝΗ περίπου στο 30% 
και για την εταιρεία ΜΕΖΑΠ περίπου στο 6%. Οι λοιποί 
παραγωγοί μοιράζονται το υπόλοιπο 19%. 

Η ίδια η εταιρεία ΑΦΟΙ ΧΑΪΤΟΓΛΟΥ προσδιορίζει το 
μερίδιο της στην αγορά ταχινιού σε 18%-20% και για 
την εταιρεία ΜΕΖΑΠ σε 2%-3%. 

Για τη σχετική αγορά μαρμελάδας τα μερίδια αγοράς 
για τις εμπλεκόμενες επιχειρήσεις και τους ανταγωνι¬ 
στές τους, λόγω πληθώρας επιχειρήσεων και εισαγω¬ 
γών, εκτιμώνται σε κάτω του 5%. 

Κατά την γνωστοποιούσα, η πρόσβαση στις πρώτες 
ύλες παραγωγής του χαλβά (ήτοι το σουσάμι) είναι 
εύκολη. Η γνωστοποιούσα δεδομένου ότι στη χώρα μας 
δεν παράγεται σουσάμι, απευθύνεται για την κάλυψη 
των αναγκών της στη διεθνή αγορά. Γ ια τη διάθεση 
των προϊόντων της χρησιμοποιεί στο νομό Θεσσαλο¬ 
νίκης πωλητές και στο νομό Αττικής τη θυγατρική της 
εταιρείας που έχει έδρα την Αθήνα . Επίσης, σε κάθε 
νομό, έχει τουλάχιστον ένα συνεργάτη που ενεργεί ως 
αντιπρόσωπος ή παραγγελιολήπτης. 

Η ΜΕΖΑΠ έχει αντίστοιχο δικό της δίκτυο διανομής 
μέσω πωλητών μόνο στο νομό Θεσσαλονίκης, διατηρεί 
μόνιμες σχέσεις συνεργασίας μόνον σε 4-5 άλλους νο¬ 
μούς της χώρας και διαθέτει τα προϊόντα της κυρίως 
στη Βόρειο Ελλάδα. 

Οι πέντε μεγαλύτεροι πελάτες της γνωστοποιούσας 
καλύπτουν το 58% περίπου των πωλήσεων της και 
έχουν ως κάτωθι: 


Επωνυμία 

Τζίρος 2003 

ΚΑΡΦΟΥΡ - ΜΑΡΙΝΟΠΟΥΛΟΣ Α.Ε. 

2,652,159.17 

Α-Β ΒΑΣΙΛΟΠΟΥΛΟΣ Α.Ε. 

1,278,430.38 

ΑΤΛΑΝΤΙΚ Α.Ε. 

1,225,892.74 

ϋ 1 Α ΗΕίΕΑδ Α. Ε. 

1,117,133.66 

ΜΕΤΡΟ Α.Ε. 

1,105,275.98 


Κατά την γνωστοποιούσα εταιρεία, η είσοδος στην 
αγορά των σχετικών προϊόντων που παράγουν ο δύο 


εμπλεκόμενες επιχειρήσεις είναι ιδιαίτερα ευχερής. 
Το κόστος εισόδου είναι χαμηλό, δεν υπάρχει κανε- 
νός είδους νομικός περιορισμός, ούτε ανάγκη κατοχής 
υψηλής τεχνογνωσίας, ούτε οι οικονομίες κλίμακας 
που απαιτούνται για βιώσιμη παραγωγή είναι σοβαρές, 
αντίθετα λόγω της προαναφερόμενης πολύ μεγάλης 
διασποράς μικρών επιχειρήσεων, είναι φανερό ότι τα 
ανωτέρω στοιχεία που προσδιορίζουν το μέγεθος της 
δυσκολίας εισόδου στην κάθε σχετική αγορά, δεν είναι 
εν προκειμένω σοβαρά. 

Κατά την εκτίμηση της εταιρείας ο εφοδιασμός με 
τα προϊόντα της σχετικής αγοράς από παραγωγούς σε 
όλη την Ελληνική επικράτεια γίνεται χωρίς σημαντικό 
κόστος μεταφοράς, αποθήκευσης και διανομής και δεν 
υφίσταται κανενός είδους εμπόδιο ή φραγμός. 

Κατά την εκτίμηση των ανταγωνιστών, η υπό κρίση 
συγκέντρωση θα έχει αρνητικές επιπτώσεις στον αντα¬ 
γωνισμό. Ειδικότερα αναφέρουν ότι μετά την απόκτηση 
της 3 ης σε μέγεθος εταιρείας του κλάδου, η εξαγορά- 
ζουσα θα κατέχει πολύ υψηλό μερίδιο (περίπου 70%), 
θα ισχυροποιήσει τη θέση της απέναντι στις τράπεζες, 
διαπραγματευόμενη δάνεια με χαμηλό επιτόκιο, ενώ 
θα ασκεί πίεση στους πελάτες (μικρούς αλλά και στις 
αλυσίδες υπεραγορών) να αγοράζουν αποκλειστικά τα 
δικά της προϊόντα δημιουργώντας πρόβλημα επιβίωσης 
στους ανταγωνιστές της. Επίσης, ένας εκ των ανταγω¬ 
νιστών αναφέρει ότι εκτός των άλλων, η εξαγοράζουσα 
εταιρεία με τη δύναμη που θα αποκτήσει, θα μπορεί να 
εκβιάσει τους προμηθευτές να μην τροφοδοτούν τις 
λοιπές εταιρίες του κλάδου με σουσάμι, που αποτελεί 
την πρώτη ύλη για τα σχετικά προϊόντα. 

VII. Κατά το άρθρο 4 παρ. 2 περ. β' του ν. 703/77, όπως 
ισχύει, συγκέντρωση πραγματοποιείται όταν ένα ή πε¬ 
ρισσότερα πρόσωπα που ελέγχουν ήδη τουλάχιστον μία 
επιχείρηση ή μία ή περισσότερες επιχειρήσεις αποκτούν 
άμεσα ή έμμεσα τον έλεγχο του συνόλου ή τμημάτων 
μίας ή περισσοτέρων άλλων επιχειρήσεων. 

Στην υπό κρίση υπόθεση, δυνάμει του συναφθέντος 
προσυμφώνου μεταβίβασης ονομαστικών μετοχών, κα¬ 
ταβολής αρραβώνα, σύστασης ενεχύρου και παρακατά¬ 
θεσης μετοχών, η εταιρεία ΑΦΟΙ ΧΑΪΤΟΓΛΟΥ ΑΒΕΕ θα 
αποκτήσει σταδιακά το 100% του μετοχικού κεφαλαίου 
της εταιρείας ΜΕΖΑΠ ΑΒΕΕ και συνεπώς πραγματοποι¬ 
είται συγκέντρωση επιχειρήσεων κατά την έννοια του 
παραπάνω άρθρου, η οποία εμπίπτει στις σχετικές με 
τις συγκεντρώσεις ρυθμίσεις του νόμου. 

Α) Κατά την παρ. 1 του άρθρου 4β του ν.703/77, όπως 
ισχύει, κάθε συγκέντρωση επιχειρήσεων πρέπει να γνω¬ 
στοποιείται στην Επιτροπή Ανταγωνισμού μέσα σε 10 
εργάσιμες ημέρες από τη σύναψη της συμφωνίας ή τη 
δημοσίευση της προσφοράς ή ανταλλαγής ή την από¬ 
κτηση συμμετοχής, που εξασφαλίζει τον έλεγχο της 
επιχείρησης όταν: α) με τη συγκέντρωση αποκτάται ή 
αυξάνεται μερίδιο αγοράς των προϊόντων ή των υπηρε¬ 
σιών, που αφορά η συγκέντρωση, όπως αυτό ορίζεται 
στο άρθρο 4στ, που αντιπροσωπεύει στην εθνική αγο¬ 
ρά ή σε ένα σημαντικό σε συνάρτηση με τα χαρακτη¬ 
ριστικά των προϊόντων ή των υπηρεσιών, τμήμα της, 
τουλάχιστον 35% του συνολικού κύκλου εργασιών που 
πραγματοποιείται με τα προϊόντα ή τις υπηρεσίες που 
θεωρούνται ομοειδή από τον καταναλωτή λόγω των 
ιδιοτήτων, της τιμής τους και της χρήσης για την οποία 
προορίζονται ή β) ο συνολικός κύκλος εργασιών όλων 
των επιχειρήσεων που συμμετέχουν στη συγκέντρω- 

ση, κατά τα οριζόμενα στο άρθρο 4στ, ανέρχεται στην 
εθνική αγορά, τουλάχιστον σε 150.000.000 Ευρώ και 
δύο τουλάχιστον από τις συμμετέχουσες επιχειρήσεις 
πραγματοποιούν, καθεμία χωριστά, συνολικό κύκλο ερ¬ 
γασιών άνω των 15.000.000 Ευρώ. 

Σύμφωνα με τα παραπάνω και με βάση τα προσκο- 
μισθέντα από την γνωστοποιούσα εταιρεία στοιχεία, η 
συγκέντρωση υπόκειται υποχρεωτικά σε προηγούμενη 
γνωστοποίηση, δεδομένου ότι πληρούται η μία προϋπό¬ 
θεση που θέτει ο νόμος, ήτοι αυτή του μεριδίου αγοράς. 
( Άρθρο 4β, παρ.1, περ.α', του Ν.703/77) 

Συγκεκριμένα το μερίδιο της ΑΦΟΙ ΧΑΪΤΟΓΛΟΥ στις 
σχετικές αγορές του χαλβά, του ταχινιού και του σου¬ 
σαμιού, μετά την συγκέντρωση θα υπερβεί το οριακό 
ποσοστό του 35%. 

Συνεπώς η γνωστοποιούσα εταιρεία, ήτοι η αγορά- 
στρια εταιρεία ΑΦΟΙ ΧΑΪΤΟΓΛΟΥ ΑΒΕΕ, είχε υποχρέωση 
προηγούμενης γνωστοποίησης της συγκέντρωσης και 
το έπραξε εκπρόθεσμα, με καθυστέρηση μίας (1) εργά¬ 
σιμης ημέρας. 

Συγκεκριμένα το προσύμφωνο μεταβίβασης μετοχών 
συνάφθηκε την 26.7.2004 και η γνωστοποίηση έλαβε 
χώρα την 10.8.2004, δηλαδή μετά από ένδεκα εργάσιμες 
ημέρες αντί των δέκα που ορίζει ο νόμος. 

Σύμφωνα με την παρ. 2 του άρθρου 4β, η προθεσμία 
για την υποβολή γνωστοποίησης άρχεται από την επέ¬ 
λευση της πρώτης από τις πράξεις που αναφέρονται 
στην πρώτη παράγραφο του άρθρου 4β (ήτοι σύνα¬ 
ψη της συμφωνίας ή δημοσίευση της προσφοράς ή 
ανταλλαγής ή απόκτηση συμμετοχής που εξασφαλίζει 
τον έλεγχο της επιχείρησης) ενώ κατά την παρ. 3, σε 
γνωστοποίηση υποχρεούνται α) σε περίπτωση που η 
συγκέντρωση αποτελεί αντικείμενο συμφωνίας των 
επιχειρήσεων που συμμετέχουν στη συγκέντρωση, η 
καθεμία από αυτές, και β) σε όλες τις άλλες περιπτώ¬ 
σεις, τα πρόσωπα, οι επιχειρήσεις ή ομάδες προσώπων 
ή επιχειρήσεων, που αποκτούν έλεγχο στο σύνολο ή σε 
τμήματα μιας ή περισσοτέρων επιχειρήσεων. 

Σύμφωνα δε με την παρ. 4 του άρθρου 4β, η υπαίτια 
παράλειψη γνωστοποίησης, επισύρει ως κύρωση την 
επιβολή προστίμου σε βάρος του υπόχρεου. Η υπαιτιό¬ 
τητα τεκμαίρεται με μόνη την πάροδο της δεκαήμερης 
προθεσμίας που τάσσει ο νόμος για τη γνωστοποίηση, 
στον υπόχρεο δε έγκειται το βάρος της απόδειξης ότι 
η παράλειψη δεν οφείλεται σε υπαιτιότητα του (απο¬ 
φάσεις ΣτΕ 1732/2001 και 1733/2001). 

Η Επιτροπή λαμβάνοντας υπόψη 

- τις διατάξεις του νόμου, 

- το γεγονός ότι τα μέρη δεν είχαν πρόθεση απόκρυ¬ 
ψης της συναλλαγής, την οποία και γνωστοποίησαν 
χωρίς καμία προηγούμενη όχληση στην Επιτροπή και 

- το γεγονός ότι η απόδειξη παραλαβής των ΕΛΤΑ 
έχει ημερομηνία 9.8.04, 

κρίνει ότι στην υπό εξέταση υπόθεση δεν υφίσταται 
υπαιτιότητα για την εκπρόθεσμη γνωστοποίηση της συ¬ 
γκέντρωσης και ως εκ τούτου δεν συντρέχει περίπτωση 
επιβολής προστίμου για το λόγο αυτό. 

Β) Σύμφωνα με το άρθρο 4γ παρ. 1 του ν. 703/77, 
όπως ισχύει, με απόφαση της Επιτροπής Ανταγωνισμού 
απαγορεύεται κάθε συγκέντρωση επιχειρήσεων που 
υπόκειται σε προηγούμενη γνωστοποίηση και η οποία 
μπορεί να περιορίσει σημαντικά τον ανταγωνισμό στην 
εθνική αγορά ή σε σημαντικό σε συνάρτηση με τα χα¬ 
ρακτηριστικά των προϊόντων ή υπηρεσιών τμήμα της 


και ιδίως με την δημιουργία ή ενίσχυση προϋπάρχουσας 
δεσπόζουσας θέσης. 

Σχετικά με τη δυνατότητα της υπό κρίση συγκέντρω¬ 
σης να περιορίσει τον ανταγωνισμό, σε συνδυασμό με 
τα παραπάνω, συνάγεται ότι: 

• Η εταιρεία ΑΦΟΙ ΧΑΪΤΟΓΛΟΥ κατέχει σημαντικά μερί¬ 
δια στις υπό κρίση σχετικές αγορές και ειδικότερα στην 
αγορά του χαλβά 45% περίπου και του ταχινιού και σησα¬ 
μιού 45% περίπου. Σημειώνεται δε ότι σημαντικό ποσοστό 
των πωλήσεων της (42% περίπου) αφορά εξαγωγές. 

• Η εξαγοράζουσα εταιρεία μαζί με τη βασικότερη 
ανταγωνίστρια της, την εταιρεία ΑΦΟΙ ΠΑΠΑΓΙΑΝΝΗ, 
στο μετοχικό κεφάλαιο της οποίας συμμετέχει με 17,5% 
περίπου, συγκεντρώνουν από κοινού το 75% περίπου 
της αγοράς χαλβά. Περαιτέρω, οι δύο ως άνω εταιρίες 
δραστηριοποιούνται σε πανελλαδικό επίπεδο. Ωστόσο, 
το γεγονός ότι η εξαγοράζουσα διαθέτει μειοψηφικό πα¬ 
κέτο μετοχών στην εταιρεία ΑΦΟΙ ΠΑΠΑΓΙΑΝΝΗ δεν της 
επιτρέπει να έχει ενεργή συμμετοχή στις αποφάσεις, 
συμφωνίες, δραστηριότητες και γενικά στην πολιτική 
αυτής, γεγονός που αποδεικνύεται και από την αντιδικία 
που έχει προκύψει ανάμεσα στις δύο εταιρίες, λόγω 
του αποκλεισμού της εξαγοράζουσας από το δικαίωμα 
προτίμησης που είχε κατά την αύξηση μετοχικού κε¬ 
φαλαίου της ΑΦΟΙ ΠΑΠΑΓΙΑΝΝΗ. 

• Η εξαγοραζόμενη εταιρεία ΜΕΖΑΠ είναι μικρότε¬ 
ρη σε μέγεθος αλλά εμφανίζεται δυναμική από άποψη 
οικονομικών δεικτών και έχει παρουσία κυρίως στην 
αγορά της Βόρειας Ελλάδος, ενώ το 45% περίπου των 
πωλήσεων της αφορά εξαγωγές. 

• Η εν λόγω εξαγορά αποτελεί οριζόντια συγκέντρω¬ 
ση και, όπως προαναφέρθηκε, το συνδυασμένο μερίδιο 
και των δύο επιχειρήσεων στην αγορά χαλβά θα ανέλθει 
στο 51% περίπου, 

• Στην αγορά δραστηριοποιούνται και άλλες πέντε 
μικρότερες εταιρίες όπως οι εταιρίες ΜΕΛΕΤΙΑΔΗΣ ΑΕ, 
ΠΙΤΤΑΣ ΑΕΒΕ, ΕΠΙΜΑΚ, ΜΕΛΙΤΩΝ με επώνυμα προϊόντα 
και αρκετές μικρές οικογενειακές επιχειρήσεις που θα 
μπορούσαν να καλύψουν σχετική αύξηση της ζήτησης 
σε τοπικό επίπεδο. 

• Το κόστος εισόδου στις υπό κρίση αγορές εκτι- 
μάται ότι δεν είναι σημαντικό και δεν συνιστά εμπόδιο 
εισόδου, αφού δεν απαιτούνται μεγάλες επενδύσεις και 
ούτε υφίσταται κανενός είδους νομικό ή άλλο εμπόδιο 
για την είσοδο νέων επιχειρήσεων στην αγορά. Επίσης, 
δεν απαιτείται κανενός είδους υψηλή τεχνογνωσία ή 
εξειδίκευση για την παρασκευή των προϊόντων επε¬ 
ξεργασίας σουσαμιού, ήτοι χαλβά και ταχινιού, ενώ η 
πρόσβαση στις πρώτες ύλες, που είναι εισαγόμενες, 
είναι σχετικά εύκολη. 

• Η διαπραγματευτική δύναμη που θα διαθέτει η γνω¬ 
στοποιούσα έναντι των πελατών της μετά τη συγκέ¬ 
ντρωση δεν ισχυροποιείται σημαντικά λόγω του μικρού 
μεριδίου που κατέχει η εξαγοραζόμενη εταιρεία αλλά 
και της σχετικά περιορισμένης παρουσίας της (κυρίως 
στη Βόρεια Ελλάδα). 

• Πέραν αυτού, στο οργανωμένο εμπόριο, η διαπραγμα¬ 
τευτική ισχύς των αλυσίδων σούπερ μάρκετ έναντι των 
προμηθευτών τους βαίνει αυξανόμενη λόγω των εξαγο¬ 
ρών και συγχωνεύσεων στις οποίες έχουν προβεί και 
είναι σε θέση να ασκήσουν σημαντική πίεση στους προ¬ 
μηθευτές τους για παροχή εκπτώσεων. Σημειώνεται δε 
ότι οι πέντε μεγαλύτεροι πελάτες της ΑΦΟΙ ΧΑΪΤΟΓΛΟΥ 
είναι μεγάλες αλυσίδες σούπερ μάρκετ και αντιπροσω- 

πεύουν συνολικά το 58% περίπου των πωλήσεων της. Οι 
περισσότερες δε από τις μεγάλες αλυσίδες σούπερ μάρκετ 
διαθέτουν χαλβά με δικές τους ετικέτες, σε φθηνότερη τιμή, 
ανταγωνιζόμενοι άμεσα τους επώνυμους χαλβάδες. 

• Το υψηλό μερίδιο αγοράς αποτελεί ενδεικτικό στοιχείο 
όσον αφορά στην ύπαρξη ή μη δεσπόζουσας θέσης, στην 
προκειμένη περίπτωση όμως πρέπει να ληφθούν υπόψη και 
άλλοι παράγοντες όπως οι δυνατότητες πρόσβασης και 
επιβίωσης νέων ανταγωνιστών στην αγορά, η σχετικά εύ¬ 
κολη πρόσβαση στις πρώτες ύλες καθώς και η διαπραγμα¬ 
τευτική ισχύς των βασικών πελατών της (αλυσίδες σούπερ 
μάρκετ) που μπορεί να λειτουργήσουν αποτρεπτικά όσον 
αφορά τη δυνατότητα της εξαγοράζουσας εταιρείας να 
διαμορφώνει σε σημαντικό βαθμό ανεξάρτητη επιχειρημα¬ 
τική συμπεριφορά σε σχέση με τους ανταγωνιστές, τους 
πελάτες και τους καταναλωτές. 

Εκ των ανωτέρω συνάγεται ότι η εν λόγω συγκέντρωση 
δεν αναμένεται να περιορίσει τον ανταγωνισμό στις υπό 
κρίση σχετικές αγορές. 

Γ) Κατά το άρθρο 4ε παρ. 1 του ν. 703/1977, όπως ισχύ¬ 
ει, απαγορεύεται η πραγματοποίηση συγκέντρωσης που 
υπάγεται στη διαδικασία προληπτικού ελέγχου μέχρι την 
έκδοση της σχετικής απόφασης της Επιτροπής Ανταγω¬ 
νισμού. 

Σύμφωνα επίσης με το άρθρο 4 παρ. 3 του ν. 703/1977, 
για την εφαρμογή του νόμου, ο έλεγχος απορρέει από 
δικαιώματα, συμβάσεις ή άλλα μέσα τα οποία είτε μεμο¬ 
νωμένα είτε από κοινού με άλλα λαμβανομένων υπόψη των 
σχετικών πραγματικών ή νομικών συνθηκών, παρέχουν τη 
δυνατότητα καθοριστικής επίδρασης στη δραστηριότητα 

μιας επιχείρησης και ιδίως από α).β) δικαιώματα ή 

συμβάσεις που παρέχουν δυνατότητα καθοριστικής επί¬ 
δρασης στη σύνθεση, στις συσκέψεις ή στις αποφάσεις 
των οργάνων μιας επιχείρησης. 

Στο άρθρο 7 του προσυμφώνου ορίζεται ότι, τα συμβαλ¬ 
λόμενα μέρη συνιστούν ενέχυρο υπέρ της αγοράστριας 
επί του συνολικού αριθμού των μετοχών της εταιρείας 
ΜΕΖΑΠ, για ποσό ίσο με το συμφωνηθέν τίμημα πώλησης 
των μετοχών. 

Επίσης, τα συμβαλλόμενα μέρη συμφώνησαν και τα ακό¬ 
λουθα: 

α) το δικαίωμα συμμετοχής και ψήφου στις Γ ενικές Συ¬ 
νελεύσεις της ΜΕΖΑΠ κατά τη διάρκεια του ενεχύρου των 
μετοχών και μέχρι την οριστική μεταβίβαση των θα το έχει 
και θα το ασκεί η αγοράστρια, 

β) η διοίκηση της εταιρείας, από την ημερομηνία υπο¬ 
γραφής του προσυμφώνου και μέχρι την κατάρτιση του 
οριστικού συμβολαίου μεταβίβασης των μετοχών, θα ασκεί¬ 
ται από το Δ.Σ. που εξελέγη την ημέρα υπογραφής του 
προσυμφώνου από τους πωλητές στο πλαίσιο αυτόκλη¬ 
της Γ ενικής Συνέλευσης των μετόχων της εταιρείας. Κατά 
δήλωση των πωλητών, τα εκλεγέντα μέλη του νέου Δ.Σ. 
απολαμβάνουν την εμπιστοσύνη των πωλητών αλλά και 
της αγοράστριας, 

γ) οι πωλητές αναλαμβάνουν την υποχρέωση να μην 
ασκήσουν το δικαίωμα προτίμησης και δεν θα συμμετά- 
σχουν σε ενδεχόμενη αύξηση του μετοχικού κεφαλαίου, 
παραιτούμενοι υπέρ της αγοράστριας. 

Έκτοτε, κατά δήλωση του Προέδρου του Δ.Σ. και Διευ- 
θύνοντος Συμβούλου της ΜΕΖΑΠ, ουδεμία έκτακτη γενική 
συνέλευση έχει συγκληθεί, από της σύναψης του Προσυμ¬ 
φώνου. 

Κατά την κρίση της Επιτροπής, οι ανωτέρω όροι παρέ¬ 
χουν στην εξαγοράζουσα τη δυνατότητα (η οποία επαρκεί) 


καθοριστικής επίδρασης στην πολιτική της εξαγοραζόμε¬ 
νης εταιρείας και ως εκ τούτου πρόωρη απόκτηση ελέγχου 
αυτής. 

Περαιτέρω, η πρόωρη πραγματοποίηση της συγκέντρω¬ 
σης από την γνωστοποιούσα εταιρεία δεν μπορεί να απο¬ 
δοθεί σε λάθος εκτίμηση του πεδίου εφαρμογής του ν. 
703/1977 και ειδικότερα των διατάξεων που αναφέρονται 
στις συγκεντρώσεις επιχειρήσεων και προφανώς οφείλε¬ 
ται σε υπαιτιότητα της εξαγοράζουσας και για το λόγο 
αυτό επιβάλλεται η επιβολή προστίμου κατά τις σχετικές 
διατάξεις. 

Δ) Σύμφωνα με το άρθρο 8 του προσυμφώνου, οι πωλη¬ 
τές αναλαμβάνουν την υποχρέωση κατά τη διάρκεια των 
επόμενων τριών (3) ετών, να μην συστήσουν και να μην 
συμμετάσχουν είτε οι ίδιοι είτε μέσω συγγενών τους (γο¬ 
νείς, τέκνα, σύζυγοι, αδέλφια) είτε μέσω οιουδήποτε τρίτου 
παρένθετου προσώπου, σε επιχείρηση η οποία θα έχει 
αντικείμενο την παραγωγή ή εμπορία προϊόντων όμοιων, 
παρόμοιων ή ανταγωνιστικών των προϊόντων της ΜΕΖΑΠ 
(ήτοι χαλβάς, ταχίνι, μαρμελάδες, παστέλια, λουκούμια). Σε 
περίπτωση δε παράβασης της υποχρέωσης τους αυτής, ο 
υπαίτιος της παράβασης αυτής πωλητής θα οφείλει στην 
αγοράστρια το ποσό των 300.000 ευρώ λόγω ποινικής 
ρήτρας. 

Ο εν λόγω περιορισμός και υποχρέωση μπορεί να θεω¬ 
ρηθεί ότι συνδέεται άμεσα με την υπό κρίση συγκέντρωση 
και είναι αναγκαία για την πραγματοποίησή της, υπό την 
έννοια ότι επιτρέπει στον αγοραστή να εξασφαλίσει την 
αφοσίωση της πελατείας και να αξιοποιήσει πλήρως την 
εξαγοραζόμενη επιχείρηση, εάν δε δεν υπήρχε, η συγκέ¬ 
ντρωση δεν θα μπορούσε να πραγματοποιηθεί ή θα μπο¬ 
ρούσε μόνο υπό δυσμενέστερους όρους. 

Όσον αφορά τη χρονική διάρκεια παρόμοιων περιορισμών 
γίνεται γενικά δεκτό, με βάση τη σχετική εμπειρία, ότι όταν 
η μεταβίβαση επιχείρησης περιλαμβάνει στοιχεία φήμης, 
πελατείας και τεχνογνωσίας, οι ρήτρες μη ανταγωνισμού 
δικαιολογούνται γενικά για περιόδους έως και τριών ετών, 
κατά συνέπεια, η χρονική διάρκεια της ρήτρας κυμαίνεται 
εντός των νόμιμων ορίων που τίθενται ανωτέρω. 

ΓΙΑ ΤΟΥΣ ΛΟΓΟΥΣ ΑΥΤΟΥΣ 

1. Αποφαίνεται, ότι δεν συντρέχει νόμιμος λόγος απαγό¬ 
ρευσης της από 10-8-2004 γνωστοποιηθείσας, σύμφωνα με 
το άρθρο 4β του ν. 703/1977, όπως ισχύει, συγκέντρωσης 
η οποία αφορά την απόκτηση του 100% του μετοχικού 
κεφαλαίου της εταιρείας ΜΑΚΕΔΟΝΙΚΗ ΕΤΑΙΡΙΑ ΖΑΧΑΡΟΕΙ- 
ΔΩΝ ΚΑΙ ΑΜΥΛΟΕΙΔΩΝ ΠΡΟΪΟΝΤΩΝ Ανώνυμη Βιομηχανική 
και Εμπορική Εταιρία από την εταιρεία ΑΦΟΙ ΧΑΪΤΟΓΛΟΥ 
Ανώνυμη Βιομηχανική και Εμπορική Εταιρία, δυνάμει του 
από 26.7.2004 προσυμφώνου και 

2. Επιβάλλει στην εταιρεία ΑΦΟΙ ΧΑίΤΟΓΛΟΥ Ανώνυμη 
Βιομηχανική και Εμπορική Εταιρία, πρόστιμο ύψους τριάντα 
χιλιάδων ευρώ (30.000 €) για την πρόωρη πραγματοποίηση 
της συγκέντρωσης, κατά παράβαση του άρθρου 4ε παρ. 1 
του ν. 703/1977, όπως ισχύει. 

Η απόφαση εκδόθηκε την 22 1 Απριλίου 2005. 

Η απόφαση να δημοσιευθεί στην Εφημερίδα της Κυβέρ¬ 
νησης, σύμφωνα με το άρθρο 23 παρ. 7 του Κανονισμού 
Λειτουργίας και Διαχείρισης της Επιτροπής Ανταγωνισμού 
(ΦΕΚ 361/Β/4.4.2001). 

Αθήνα, 25 Οκτωβρίου 2005 
Ο Πρόεδρος Η Γραμματέας 

ΣΠΥΡΙΔΩΝ ΖΗΣΙΜΟΠΟΥΛΟΣ ΗΛΙΑΝΑ ΚΟΥΤΡΑ 

